## Rješenje Agencije za zaštitu tržišnog natjecanja klasa: UP/I 430-01/13-02/012, urbroj: 580-09-1/17-2013-02 od 23. svibnja 2013.

### NN 67/2013 (5.6.2013.), Rješenje Agencije za zaštitu tržišnog natjecanja klasa: UP/I 430-01/13-02/012, urbroj: 580-09-1/17-2013-02 od 23. svibnja 2013.

67 05.06.2013 Rješenje Agencije za zaštitu tržišnog natjecanja klasa: UP/I 430-01/13-02/012, urbroj: 580-09-1/17-2013-02 od 23. svibnja 2013.

AGENCIJA ZA ZAŠTITU TRŽIŠNOG NATJECANJA

1342

Agencija za zaštitu tržišnog natjecanja na temelju članka 13. stavka 1. i 2. Zakona o državnim potporama (»Narodne novine«, broj 140/05 i 49/11), u upravnom postupku odobrenja državne potpore sadržane u izmjeni članka 15. stavka 2. Pravilnika o izdavanju jamstava, pokrenutom na temelju zahtjeva HAMAG Investa, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl. iur., i dr. sc. Mirna Pavletić Župić, sa 139., sjednice, održane 23. svibnja 2013. donosi

RJEŠENJE

I. Odobrava se izmjena članka 15. stavka 2. Pravilnika o izdavanju jamstva jer je sukladna sa Zakonom o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. Agencija za zaštitu tržišnog natjecanja (dalje: Agencija) zaprimila je 10. svibnja 2013., od HAMAG Invest zahtjev, od 9. svibnja 2013., klasa: 400-01/13-01/02, urbroj: 567-10-2013-1, za odobrenje izmjene članka 15. stavka 2. Pravilnika o izdavanju jamstva (dalje: Pravilnika), pod nazivom »Jamstvo koje sadrži regionalnu potporu za male i srednje poduzetnike«.

Pravilnik je odobren rješenjem Agencije od 2. lipnja 2011., koje je objavljeno u »Narodnim novinama«, broj 69/11. Navedeni članak Pravilnika koji se odnosi na dodjelu regionalne potpore izmijenjen je budući da je u međuvremenu izmijenjena regionalna karta temeljem koje se dodjeljuju regionalne potpore. Prema novoj Odluci o karti regionalnih potpora (»Narodne novine«, broj 19/13), Republika Hrvatska je umjesto na tri prostorne jedinice za statistiku 2. razine (Sjeverozapadna Hrvatska, Središnja i Istočna (Panonska) Hrvatska i Jadranska Hrvatska), kako je to bilo određeno u Odluci o karti regionalnih potpora (»Narodne novine«, broj 52/08), podijeljena na dvije prostorne jedinice (Jadranska Hrvatska i Kontinentalna Hrvatska). Intenziteti regionalne potpore također su promijenjeni, tako da za poduzetnike u Kontinentalnoj Hrvatskoj iznose 40%, dok za poduzetnike u Jadranskoj Hrvatskoj iznose 50%. Za male poduzetnike navedeni intenzitet može se povećati za 20% bruto ekvivalenta potpore, dok se za srednje poduzetnike može povećati za 10% bruto ekvivalenta potpore.

Na temelju Odluke o karti regionalnih potpora iz 2013., izmijenjeni članak 15. stavak 2 Pravilnika glasi:

»(2) Iznos potpore u odobrenom jamstvu za pojedini kredit (intenzitet potpore) u ovom članku, uz primjenu formule iz članka 5. ovog Pravilnika, ne smije prelaziti iznose dopuštenog intenziteta potpore kako slijedi:

(a) 60% (za male poduzetnike) ili 50% (za srednje poduzetnike) opravdanih troškova u prostornoj jedinici Kontinentalna Hrvatska, sukladno važećoj karti regionalnih potpora,

(b) 60% (za male poduzetnike) ili 50% (za srednje poduzetnike) opravdanih troškova u prostornoj jedinici Jadranska Hrvatska, sukladno važećoj karti regionalnih potpora.»

Ostale odredbe Pravilnika ostaju nepromijenjene.

2. Razmatrajući zahtjev HAMAG Investa, na svojoj 139. sjednici, Vijeće za zaštitu tržišnog natjecanja, prihvatilo je razloge iz obrazloženja HAMAG Investa za izmjenom članka 15. stavka 2. Pravilnika, budući da je u međuvremenu donesena nova Odluka o karti regionalnih potpora iz 2013., kojom je Republika Hrvatska, umjesto na tri, podijeljena na dvije prostorne jedinice za statistiku 2. razine te kojom se mijenjaju intenziteti regionalne potpore.

Slijedom navedenog, odlučeno je kao u točki I. izreke ovog rješenja.

Na temelju članka 18. ZDP-a, rješenja Agencije iz članka 13. stavka 1., 2., 3. i 4. ZDP-a, objavljuju se u »Narodnim novinama«, te je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/13-02/012

Urbroj: 580-09-1/17-2013-02

Zagreb, 23. svibnja 2013.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 67/2013-1342